కోదండరామ ఆలయం, బుచ్చిరెడ్డిపాలెం

శ్రీ కోదండరామ స్వామి దేవస్థానం భారతదేశంలోని ఆంధ్రప్రదేశ్ శ్రీ పొట్టి శ్రీరాములు నెల్లూరు జిల్లా బుచ్చిరెడ్డిపాలెం పట్టణంలో ఉన్న శ్రీరాముడికి అంకితం చేయబడిన హిందూ దేవాలయం. ఈ ఆలయం 2 ఎకరాల విస్తీర్ణంలో ఉంది. ఈ ఆలయంలో రెండు ప్రవేశాలు ఉన్నాయి, వాటిలో ఒకటి ప్రముఖమైనది, గోపురం అని పిలువబడే పెద్ద ప్రవేశ ద్వారం ఉంది. ఆలయానికి కుడివైపు మరో ప్రవేశ ద్వారం ఉంది. గోపురం 100 అడుగుల ఎత్తులో ఉండి ఆంధ్రప్రదేశ్ రాష్ట్రంలో రెండవ ఎత్తైన గోపురంగా నిలిచింది.

 చరిత్ర 
1715లో తమిళనాడు చెంగల్పట్టు జిల్లాలోని రాణావతూరు గ్రామానికి చెందిన రైతు దొడ్డల అన్నారెడ్డి బుచ్చిరెడ్డిపాలెంకు వచ్చి స్థిరపడ్డాడు. బ్రిటిష్ ప్రభుత్వం నుండి మంచి గుర్తింపు పొందిన తరువాత, ఆయన సమీప ప్రాంతాలైన దువ్వూర్, కందుకూరు పరిపాలనా అధికారిగా ఎదిగాడు.

ఆయన మనవడు, 'బంగారు రామి రెడ్డి' అని కూడా పిలువబడే దొడ్డల రామి రెడ్డి 1765లో ఆలయ నిర్మాణాన్ని ప్రారంభించాడు. దొడ్డల రామిరెడ్డికి కలలో శ్రీరాముడు కనిపించాడని, బుచ్చిరెడ్డిపాలెం పట్టణంలో ఆలయాన్ని నిర్మించమని ఆదేశించాడని భక్తుల నమ్మకం. 19 సంవత్సరాల తరువాత 1784లో నిర్మాణం విజయవంతంగా పూర్తయింది. ఆలయం మొత్తం రాతితో నిర్మించబడింది.

ప్రధాన దేవత శ్రీరాముడితో పాటు, అదనంగా, చతుర్భుజ లక్ష్మిదేవి, లక్ష్మీ నరసింహ, గోదాదేవి, హనుమంతుడు మొదలైన దేవతలకు ఉపాలయాలు ఉన్నాయి.
 ప్రాముఖ్యత 
ఇక్కడ ప్రతి సంవత్సరం బ్రహ్మోత్సవాలు నిర్వహించడం ఆనవాయితీగా వస్తోంది, ఇది చైత్ర మాసంలో వచ్చే శ్రీరామనవమి రోజున ప్రారంభమవుతుంది. దీనికి ఆంధ్రప్రదేశ్ రాష్ట్ర నలుమూలల నుంచే కాకుండా భక్తులు సమీప రాష్ట్రాలు, ఇతర దేశాల నుండి వచ్చి శ్రీరాముడి ఆశీర్వాదం తీసుకుంటారు. బ్రహ్మోత్సవాల సమయంలో ప్రధాన ఆకర్షణలలో ఒకటి రథోత్సవం. రథంలో శ్రీరాముడు, సీతాదేవి, లక్ష్మణుడు, హనుమంతుడు కొలువై ఉండగా వందలాది మంది భక్తులు రథాన్ని లాగుతారు.

 మూలాలు 

వర్గం:నెల్లూరు జిల్లా పుణ్యక్షేత్రాలు
వర్గం:రామాలయాలు